Pretoriase kinderhuise dié Kersfees sonder subsidiesJakaranda-kinderhuis sien om na sowat 230 kinders op sy terrein in East Lynne, Pretoria. (Foto: Jakaranda Liggiefees/YouTube) ŉ Somber Kersfees staar sowat 350 kinders in die gesig nadat die staat glo versuim het om die Jakaranda‑ en Louis Botha‑kinderhuis se subsidies te betaal. Die departement van maatskaplike ontwikkeling se halfjaarlikse subsidie is glo nagenoeg 60 dae laat en dit het albei dié Pretoriase kinderhuise in ŉ haglike finansiële situasie laat beland. Boonop verwag die kinderhuise om ook die nuwe jaar met desperaatheid te betree, aangesien daar geen hoop is dat die subsidies betaal gaan word nie. “Tans is ons nie in staat om te verseker dat daar in die basiese behoeftes van kinders voorsien word of om basiese uitgawes en salarisse te betaal nie,” sê Charlene Grobler, hoof- uitvoerende beampte van albei kinderhuise. Dit is onduidelik waarom die uitbetaling van die subsidies sloer, maar Maroela Media het ŉ navraag daaroor aan die departement gerig. Die betrokke kinderhuise versorg altesame 344 kinders tussen die ouderdomme van drie en 18 jaar. Die kinders word by die kinderhuise geplaas nadat hulle deur die hof uit hul ongunstige omstandighede verwyder is. “Hier bied ons ŉ tuiste waar hulle terapie en mediese sorg ontvang,” sê sy. Die subsidie wat gewoonlik van die departement ontvang word, dek ongeveer 50% van die behoeftes van hierdie kinderhuise en bly ŉ broodnodige bron van inkomste. Grobler is egter bevrees dat die kinderhuise nie ná 60 dae se versuim ŉ sent van die beloofde subsidies sal sien nie. “Ons het dringend geld nodig om salarisse te betaal en onder meer kruideniersware, kos, toiletware en skoonmaakmiddels vir al 29 huise te koop. Daarom het die Jakaranda‑kinderhuis ŉ Kersfees-noodfondsveldtog van stapel gestuur.” Mense wat die kinderhuise wil bystaan, kan R20 per SMS skenk. Lede van die publiek kan hul name na 40308 SMS. Die Jakaranda-kinderhuis se webblad kan ook gebruik word om ‘n bydrae te lewer.